የዚህ ዓመት የትምህርት ዘመን ከተጀመረ ወዲህ በተለይም ከኅዳር ወር መጨረሻ ጀምሮ በከፍተኛ ትምህርት ተቋማት ተደጋጋሚ ግጭቶች ተከስተዋል። በአዲስ አበባ፣ በታዳጊ ክልሎችና በደቡብ ክልል ካሉ ዩኒቨርሲቲዎች ውጪ በሁሉም ዩኒቨርሲቲዎች ብጥብጥ ተነስቷል ማለት ይቻላል። ላጋጠሙት ግጭቶች መንስዔአቸው በአብዛኛው ተመሳሳይ ሲሆን እንደየዩኒቨርሲቲዎቹ ባህሪ የሚለያይበት ሁኔታም አጋጥሟል። የጋራ የሆኑት ችግሮቻቸው ውጫዊው ወቅታዊ የአገራችን የፖለቲካ ሁኔታ ያስከተላቸው ሲሆኑ፣ እንደየዩኒቨርሲቲዎቹ ባህሪ የሚለያዩት ደግሞ በየዩኒቨርሲቲዎቹ ውስጥ ያሉ ከትምህርት አሰጣጥ፣ ከተማሪዎች አገልግሎት፣ ከአስተዳደር ሥራዎችና ተያያዥ ውስጣዊ ችግሮች ናቸው። ከእነዚህ የችግሮቹ መንስዔዎች በመነሳት መፍትሔያቸውም በአብዛኛው ተመሳሳይ ሆኖ በተወሰነ ደረጃ ደግሞ ከየዩኒቨርሲቲዎቹ ባህሪ ጋር ተጣጥሞ መሄድ እንዳለበት ለመረዳት አይከብድም።
